Βομβαρδισμός του ΝΑΤΟ σε αρχηγείο του Μοαμάρ Γκαντάφι
συνεχίστηκαν και οι επιθέσεις κυβερνητικών δυνάμεων σε βάρος της Μισράτα
Αεροεπιδρομή του ΝΑΤΟ σε βάρος αρχηγείου του Μοαμάρ Γκαντάφι στη Τρίπολη της Λιβύης, είχε σαν αποτέλεσμα να καταστραφεί τουλάχιστον ένα κτήριο και να τραυματιστούν 4 άτομα. Οι αρχές δηλώνουν ότι το κατεστραμμένο κτήριο χρησιμοποιείτο για υπουργικές και άλλες συνεδριάσεις. Το σήμα τριών τηλεοπτικών σταθμών διακόπηκε για λίγο μετά τους βομβαρδισμούς στην κεντρική Τρίπολη. Νωρίτερα τη Κυριακή, κυβερνητικές δυνάμεις είχαν εξαπολύσει σειρά επιθέσεων με ρουκέτες στην Μισράτα της δυτικής Λιβύης, παρά τους ισχυρισμούς της κυβέρνησης ότι έχει σταματήσει τις επιχειρήσεις κατά των ανταρτών. Αυτόπτες μάρτυρες στη Μισράτα ανέφεραν σφοδρούς βομβαρδισμούς και ανταλλαγές πυρών. Γιατροί από τη περιοχή δηλώνουν ότι τουλάχιστον 32 άτομα σκοτώθηκαν απ’ τις εχθροπραξίες αυτού του Σαββατοκύριακου. Παράλληλα, ο αναπληρωτής Υπουργός Εξωτερικών της Λιβύης, Χαλίντ Καΐμ, δήλωσε ότι ο στρατός έχει σταματήσει τις επιχειρήσεις κατά των ανταρτών στη Μισράτα, αλλά δεν έχει εγκαταλείψει τη πόλη. Σύμφωνα με τον κ. Καΐμ, οι επιχειρήσεις του στρατού σταμάτησαν για να δώσουν την ευκαιρία σε προεστούς να διαπραγματευτούν με τους αντάρτες. Πάντως κάτοικοι της Μισράτα δηλώνουν ότι οι δυνάμεις του Μοαμάρ Γκαντάφι συνέχισαν τους βομβαρδισμούς από νέες θέσεις έξω απ’ τη πόλη. Εκπρόσωπος των ανταρτικών δυνάμεων χαρακτήρισε την απόσυρση των δυνάμεων «τέχνασμα», λέγοντας ότι ο Λίβυος ηγέτης δεν θα παρέδιδε ποτέ στην αντιπολίτευση την στρατηγικής σπουδαιότητας αυτή πόλη.